[Vand! Vand! Vand!](http://nypolitivennen.blogspot.dk/2015/05/vand-vand-vand.html)

Adskillige grundejere her i staden har den slemme uskik at lade deres pumperedskaber forfalde så beboernes af deres lejligheder ofte ikke kan få det fornødne vand til husholdningen. Der har i dette blad været klaget over at denne vandmangel har eksisteret. Nu finder den sted i Gothersgade i flere gårde mellem Møntergade og Kongens Nytorv. Foruden at det er ubehageligt for den ordentlige gårdejer at se sit pumperedskab hele tiden brugt og slidt op af uvedkommende, er sådan vandmangel utilladelig og farlig hvis en ildebrand uheldigvis skulle forekomme i nærheden.  
  
(Politivennen nr. 28, Løverdagen den 13. juli 1816, s. 427)

### [Spørgsmaal om Pompevandet?](http://nypolitivennen.blogspot.dk/2015/05/sprgsmaal-om-pompevandet.html)

Kan en husejer med rimelighed forlange vandskat af husets beboere, når han lader sit pumperedskab forfalde i den grad at man i over et år har måttet hente det til husholdning nødvendige vand fra en gadepost, og han på trods af påmindelser ikke har været at formå til at foretage sig nogen reparation på samme, da han ikke selv bor i huset?  
  
Udgiveren som ved at flere gårde på den måde mangler vand på grund af ejerens ligegyldighed eller efterladenhed, tror endvidere man må spørge: Et det ikke utilladeligt og stridende imod den almene sikkerhed? Da sådan vandmangel i ildebrandstilfælde kan få sørgelige følger?  
  
(Politivennen nr. 11, Løverdagen den 16. marts 1816, s. 169)

### [Om det afskårne Springvand](http://nypolitivennen.blogspot.dk/2015/03/om-det-afskarne-springvand.html)

(Efter indsendt)

Skønt man godt kan forestille sig at springvandets reetablering efter dets standsning forventeligt må være meget vanskeligt, så håbede man dog at samme muligvis i disse dages mellemrum ville have været bragt tilbage til dens forrige tilstand. For manglen på samme medfører for dem som ikke tillige har pumpevand, megen besværlighed ved at hente vand omkring i nabolagene. At al omsorg i den henseende i øvrigt er sket, tvivles aldeles ikke om, og man er overbevist om at denne mangel snarest muligt vil blive afhjulpet til manges lettelse.  
  
(Politivennen nr. 490, 19. september 1807, s. 7884-7885)

[Bøn til Vandvæsnet](http://nypolitivennen.blogspot.dk/2014/12/politivennen-nr-342-346-og-347-1804.html)

Næsten i en måned har man nu på Toldbodvej manglet vand. For man kan vel godt kalde det mangel når man for hver dag hvor man har vand igen mangler i 8-10 dage. Folk som bor der finder det både trykkende og ærgerligt at de næsten hver dag må holde mennesker alene for at hente vand, enten oppe i Store Kongensgade, Borgergade, Husarkasernerne eller andre steder.   
  
I husarkasernerne ser man hver dag en stor stimmel mennesker dels fra Toldbodvej, og dels fra Nyboder som kommer for at hente vand. Men selv her kunne de ikke alle tider få det, da der er en mængde heste som skal vandes, og skønt chefen viser den største villighed til at hjælpe på de vandtrængende, må han dog undertiden se sig nødt til at afvise dem, for ikke selv at mangle.   
  
Vel er det sandt at de to på Toldbodvej ved hjørnet af Store Kongensgade boende brændevinsmænd kunne forbruge en stor mængde vand til, efter desværre alt for almindelig skik at pumpe koskarn osv. ud med (den ene har ogå svin, hvis skarn vel må herud på denne nydelige måde). Men man kan dog ikke indse at når vandrenderne var i god stand, de jo desuagtet måtte yde vand nok til beboernes brug.  
  
Man nødes altså til på det indstændigste at anmode de ansvarlige om at tingen måtte sættes i den stand at de stakkels beboere på Toldbodvejen også kunne forsynes med denne så uundværlige livsfornødenhed.  
  
(Politivennen. Hefte 27, Nr. 342, 10. november 1804, s. 5433-5435)